ΓΡΑΠΤΗ ΕΡΩΤΗΣΗ E-2145/98

υποβολή: Laura González Álvarez (GUE/NGL) και Pedro Marset Campos (GUE/NGL) προς την Επιτροπή

(13 Ιουλίου 1998)

Θέμα: Σχέδιο θερμικής μονάδος αποτέφρωσης δασικής βιομάζας στο Salinas de Pisuerga (Παλένθια-Ισπανία)

Μετά από πέντε έτη διοικητικών διαδικασιών ως προς την τροφοδοσία με καύσιμο, το σχέδιο της θερμικής μονάδος αποτέφρωσης στο Salinas de Pisuerga προκαλεί σήμερα τεράστια αντίδραση τόσο στην πληττόμενη κοινότητα όσο και εκτός αυτής. Μέχρι στιγμής, οι καταγγελίες που έχουν διατυπωθεί από διάφορες ενώσεις ανέρχονται στις 100 περίπου, έχουν κατατεθεί πολλές προσφυγές για αναθεώρηση και τουλάχιστον τρεις αγωγές στα διοικητικά δικαστήρια.

Η κοινωνική ανησυχία κορυφώθηκε λόγω της επανειλημμένης άρνησης της αρμόδιας εταιρείας - όπως και της περιφερειακής κυβέρνησης της Καστίλλης-Λεόν -να παράσχουν οιαδήποτε εξήγηση ως προς τους στόχους τους στην περιοχή, θεωρώντας απόρρητες τις πληροφορίες ως προς την τροφοδοσία με καύσιμο.

Το εν λόγω σχέδιο εντοπίζεται επιπλέον στα όρια προστατευόμενων περιοχών από το Πρόγραμμα Διάσωσης της Φαιάς Αρκούδας και το Σχέδιο 2000, περιοχών στις οποίες έχουν καταβληθεί τεράστιες προσπάθειες για την προώθηση του αγροτικού τουρισμού. Έχουν χορηγηθεί στην ανάδοχο εταιρεία δημόσιες ενισχύσεις ύψους 399.860.000 πεσετών (OM-PAEE και SG-ΕΤΠΑ).

1. Πιστεύει η Επιτροπή ότι τα ιδιαίτερα χαρακτηριστικά του σχεδίου αυτού συμβιβάζονται με το περιεχόμενο της Λευκής Βίβλου "Energy for the future: renewable sources of energy", η οποία δημοσιεύτηκε από την Επιτροπή στις 26./11/97;

2. Θεωρεί η Επιτροπή λογικό να επιχορηγεί ταυτοχρόνως το σχέδιο αυτό και άλλα στην αυτή περιοχή τα οποία είναι σαφώς ασυμβίβαστα προς αυτό;

3. Γνωρίζει η Επιτροπή ότι παραβιάζονται οι οδηγίες 89/369/ΕΚ(1), 84/360/ΕΟΚ(2) και 75/442/ΕΟΚ(3) οι οποίες αφορούν την ατμοσφαιρική ρύπανση και τα απόβλητα από κλιβάνους αποτέφρωσης;

4. Τι μέτρα σκοπεύει να λάβει η Επιτροπή προκειμένου να απαιτήσει την εφαρμογή της κοινοτικής νομοθεσίας στους κλιβάνους αποτέφρωσης που εξακολουθούν να λειτουργούν; Θα δοθεί προτεραιότητα στις ανάγκες και τα συμφέροντα των τοπικών πληθυσμών;

5. Υπάρχει κάποιος κανονισμός ο οποίος να αναφέρεται στα φυτά που παράγουν βιομάζα, λαμβάνοντας υπόψη τη βούληση της ΕΕ να αναπτύξει ανανεώσιμες πηγές ενέργειας;

Απάντηση εκ μέρους του κ. Παπουτσή εξ ονόματος της Επιτροπής

(5 Οκτωβρίου 1998)

1. Είναι αλήθεια ότι στο πλαίσιο του Λευκού βιβλίου για την προώθηση των ανανεώσιμων ενεργειών(4), η προώθηση της βιομάζας κατέχει προνομιούχα θέση. Αλλά είναι αυτονόητο ότι η ανάπτυξη αυτή δεν μπορεί επ' ουδενί τρόπο να γίνει εις βάρος του περιβάλλοντος. Στο Λευκό Βιβλίο ορίζεται ότι κατά την θέση σε εφαρμογή των μέτρων προώθησης των ανανεώσιμων ενεργειών "θα ληφθούν υπόψη οι άμεσες περιβαλλοντικές επιπτώσεις των διαφόρων πηγών ανανεώσιμης ενέργειας".

Σχετικά με το σχέδιο του εργοστασίου στο Salinas de Pisuerga υποτίθεται ότι η εγκατάσταση αποσκοπεί στην αποτέφρωση δασικής βιομάζας. Ο Ευρωπαϊκός κατάλογος λυμάτων έχει συγκεκριμένο λύμα σε αυτή την κατηγορία λυμάτων: 02 01 07 λύματα δασικής εκμετάλλευσης.

2. Πρέπει να διευκρινισθεί ότι ούτε το Ευρωπαϊκό Ταμείο Περιφερειακής ανάπτυξης (FEDER), ούτε το Ταμείο Συνοχής έχουν χορηγήσει επιδοτήσεις για το σχέδιο θερμικής μονάδας αποτέφρωσης δασικής βιομάζας στο Salinas de Pisuerga.

3. Ακόμη και αν οι υφιστάμενες διατάξεις για την καύση των αποβλήτων δεν εφαρμόζονται σε καυστήρα αυτής της κατηγορίας, το άρθρο 4 της οδηγίας του Συμβουλίου 75/442/ΕΟΚ της 15ης Ιουλίου 1975 περί στερεών αποβλήτων(5) ισχύει. Σύμφωνα με το άρθρο αυτό τα κράτη μέλη καλούνται να λαμβάνουν τα αναγκαία μέτρα για να εξασφαλίσουν ότι τα στερεά απόβλητα θα διατίθενται χωρίς να θέτουν σε κίνδυνο την υγεία του ανθρώπου και χωρίς να βλάπτουν το περιβάλλον και κυρίως χωρίς να δημιουργούν κίνδυνο για το νερό, τον αέρα ή το έδαφος ούτε για την πανίδα ή χλωρίδα, χωρίς να προκαλούν ενοχλήσεις θορύβου και οσμών και χωρίς να επιφέρουν βλάβη στην τοποθεσία και στο τοπίο. Βάσει των προαναφερθέντων η εκτίμηση του άρθρου 4 από τις αρχές στη συγκεκριμένη περίπτωση θα πρέπει να διευκρινισθεί.

4. Η περιοχή της Palencia αποτελεί μέρος της αυτόνομης κοινότητας της Castilla y Léon. Η Επιτροπή έλαβε σχέδιο διαχείρισης των λυμάτων για την κοινότητα αυτή. Το σχέδιο καλύπτει μόνο τα αστικά λύματα και η εν λόγω εγκατάσταση δεν περιλαμβάνεται σε αυτό. Είναι αβέβαιο σε ποιό βαθμό η αναθεώρηση του σχεδίου αυτού που θα υποβληθεί στην κυβέρνηση στις αρχές του 1999 θα περιλαμβάνει την εγκατάσταση αυτή. Η συμπερίληψη ενός καυστήρα σε εγκεκριμένο σχέδιο διαχείρισης αποβλήτων αποτελεί όρο που πρέπει να πληρωθεί πριν να μπορεί να συμβάλει οικονομικά η Κοινότητα στην χρηματοδότηση παρόμοιων εγκαταστάσεων μέσω των διαρθρωτικών ή των περιφερειακών ταμείων.

5. Ο κανονισμός (ΕΟΚ) 1765/92 του Συμβουλίου, της 30 Ιουλίου 1992, για τη θέσπιση καθεστώτος στήριξης των παραγωγών ορισμένων αροτραίων καλλιεργειών(6) προβλέπει ότι τα παγωμένα υπεδάφη μπορούν να χρησιμοποιηθούν στην παραγωγή προϊόντων που δεν προορίζονται άμεσα για κατανάλωση από τον άνθρωπο ή τα ζώα.

Το μεγαλύτερο μέρος των αροτραίων καλλιεργειών για "χρήσης εκτός διατροφής" που παράγονται στις εκτάσεις αυτές που τελούν υπό καθεστώς υποχρεωτικής ή εθελοντικής παύσης καλλιέργειας προορίζεται για την παραγωγή ανανεώσιμων ενεργειών.

(1) ΕΕ L 163 της 14.6.1989, σελ. 32.

(2) ΕΕ L 188 της 16.7.1984, σελ. 20.

(3) ΕΕ L 194 της 25.7.1975, σελ. 39.

(4) COM(97)599 τελικό.

(5) ΕΕ L 194 της 25.7.1975.

(6) ΕΕ L 181 της 1.7.1992.